Je li pravilni termin migranti ili izbjeglice? Je li moralno i etično objaviti sliku mrtvog djeteta? Zašto smo opsjednuti konstantnim stvaranjem moralnih panika? Zašto dajemo medijski prostor ksenofobima bez komentara i ograđivanja? Ekskluzivno, prvi doznajemo, donosimo, otkrivamo, deset stvari koje morate znati o izbjegličkoj krizi, samo su neki dodaci neprimjerenim i senzacionalističkim naslovima koji posljednjih mjeseci pune web stranice. Najveća polemika oko etičnosti novinarskog praćenja vala azijskih i afričkih izbjeglica razvila se, kako znamo, oko objave fotografije trupla trogodišnjeg Aylana Kurdija, koje je more izbacilo na tursku obalu. Iako prevladava percepcija kako su senzacionalizam i lešinarenje odlike stranih tabloida poput Daily Maila, Suna i sličnih, izdvojili smo nekoliko domaćih medijskih aseva.

EKSKLUZIVNO VAM DONOSIMO: SLAVODOBITNIK JE NEPONOVLJIVI, SENZACIONALISTIČKI JUTARNJI LIST! Zasluženo prvo mjesto u medijskoj kaljuži pripalo je ovim dnevnim novinama zbog naslovnice koja vrišti: KAKO JE TEK BILO NJIMA uz podnaslov: "71 izbjeglicu krijumčari su smjestili u 14 kvadratnih metara kamiona i odveli u strašnu smrt. Među njima i četvero djece. Novinari i urednici Jutarnjeg lista natiskali su se u jednako velik kamion da bi rekonstruirali čin nezamislive bešćutnosti". Osoba kojoj je došla na ideju natiskati novinare i urednike u kamion te kreirati ovakvu naslovnicu očito ne voli razmišljati. Htjeli ste dočarati kako je to puno ljudi u malo prostora i kako uvjeti nisu humani? Jeste li napravili đir od sat i pol da vidite i to kako je ostajati bez zraka i lagano umirati? Nejasno je zašto su novinari i urednici pristali na ovako nešto, nemoguće je da ne postoji niti jedna osoba koja je rekla mastermindu naslovnice da je ovo krivo iz mnogo razloga. Mislimo da je svakom čovjeku s minimumom inteligencije jasno kako je bilo tim ljudima i bez rekonstrukcije Jutarnjeg lista.

Drugo mjesto također osvaja Jutarnji list zbog oživljavanja političkog mrtvaca Ante Đapića i nastavka trovanja medijskog prostora. Znate onu dobru staru poslovicu: Mišljenje je kao i šupak, svatko ga ima. Pa tako i Đapić, koji smatra da su izbjeglice u službi ISIL-a i da izbjeglica ne može biti osoba koja "izgleda kao da je izašla iz teretane". Valjda svaki izbjeglica mora biti pothranjen, u podrapanoj odjeći i u konstantom plaču za svojim ratom razrušenim domom. Je li Đapićevo mišljenje relevantno? Nije i ne bi trebalo biti, jer je jasna pozicija osobe koja je pripovijedala u dugu, zimsku noć ispod slike omiljenog mu Poglavnika.

Treće mjesto pripada konkurentskoj novini 24 sata! Ovog puta se ne straši građane i građanke kako će im doći nabildani ISIL-ovci, već kako će stanovnike Gunje, koji zbog gubitka kuća u poplavama žive u montažnim kontejnerima, istjerati iz privremenih domova i u njih naseliti Sirijce. Ovakva tvrdnja je u rangu one da će nam stranci oteti poslove i oploditi žene kako bi širili Islam po Europi. Naravno, informacija je neistinita što je potvrdio načelnik Gunje, a 24 je opravdao titulu tabloida.

Četvrto mjesto osvaja Slobodna Dalmacija s naslovom – BiH očekuje val ilegalnih migranata iz Turske, Sirije, Irana, Albanije. Prvo bi netko trebao reći uredniku koji je opremao tekst da niti jedan čovjek nije ilegalan, već su eventualno ilegalni njeni postupci. Drugo, nije riječ o tzv. ilegalnim migrantima, nego izbjeglicama, što predstavlja ogromnu razliku u poziciji osobe kod apliciranja za azil. Treće, riječ je o klasičnom sindromu Slobodne Dalmacije koja u naslovu nudi jednu informaciju, a u tekstu sasvim drugu, tj. naslov je prepravljena izjava Izeta Nizama, preuzeta iz sarajevskog Oslobođenja.

Na petom mjestu našao se svima omiljeni Dnevno.hr i omiljena, mitska "novinarka" Zrinka.K. koja redovito u svojim tekstovima širi paniku, a ovog puta su izbjeglice u pitanju. Iako su svi naviknuli na nebuloze Zrinke K. poput toga da je Isus bio Hrvat, da je crtić Minions zapravo nacistička urota za otimanje djece, ovog puta piše: "PANIKA! I SLUŽBENO POTVRĐENO: U Europu je stiglo više od 270 tisuća RATNO sposobnih muškaraca". Tekst je podijeljen više od tisuću puta što je više od tisuću ljudi koji će vam na kavi ili u bilo kojem razgovoru tvrditi kako to nisu izbjeglice, već teroristi kojima je cilj islamizacija Europe. Prvo pitajte tu osobu zašto se informira iz Dnevno.hr, a onda zašto ne bi muškarci (ratno sposobni) imali pravo otići od ništavila koje je ostalo od njihovog doma. Što svaki muškarac treba ostati na ognjištu i čekati da tamo umre? Ova mini top lista samo se dotiče problema medijskog izvještavanja o izbjeglicama, ali mnogo govori o samim novinarima i urednicima koji bi se trebali ograđivati od ovakvih i sličnih "izvještavanja", koji bi trebali pridonositi rješavanju situacije, a ne njenom rasplamsavanju. Vjerovali ili ne, većina ljudi dobiva informacije s različitih web portala i jako često povjeruju svemu što piše na internetu (vjerojatno slijedeći logiku da je istina ako je na internetu) bez provjeravanja izvora informacija. Jedan od takvih primjera je fotografija na kojoj, prema napisima desničarskih portala poput Conservative Posta, izbjeglice u Njemačkoj mašu zastavama ISIL-a. Fotografija se poput kuge proširila internetom, kao i panika od terorista. Naravno, riječ je o starijoj fotografiji, za koju se pretpostavlja da je iz 2012. te da je snimljena tijekom desničarskih prosvjeda u Bonnu.

Pouka dana – dragi čitatelji i čitateljice, razmislite o dobivenim informacijama prije nego ih proglasite apsolutnim istinama ili odlučite bezumno dijeliti vijesti, fotografije, videa za koje niste sigurni da dolaze od relevantnog izvora. Ako nešto vidite na internetu, ne znači da je istinito, a pogotovo u dobu carevanja Photoshopa i sličnih alata za uljepšavanje svijeta. Razmisli prije nego klikneš.